Florian Coldea, general în rezervă și fost prim-adjunct al directorului SRI, s-a prezentat în dimineața de luni, 27 mai, la un sediu de poliție din județul Ilfov, conform regulilor prevăzute pentru procedura de control judiciar.
“Nu fac alte comentarii până la finalizarea anchetei”, a declarat Coldea în fața jurnaliștilor, imediat după ce a ieșit din secția de poliție.
Începând din ziua de 24 mai 2024, Coldea se află sub control judiciar. Aceeași procedură a fost decisă pentru un alt fost general din SRI, Dumitru Dumbravă, precum și pentru avocatul Doru Trăilă.
”Procurorii din cadrul Direcţiei Naţionale Anticorupţie – Secţia de combatere a corupţiei au dispus punerea în mişcare a acţiunii penale şi luarea măsurii controlului judiciar pe cauţiune, începând cu data de 24 mai 2024, faţă de patru persoane (doi foşti militari, în prezent asociaţi în cadrul unor societăţi, un avocat din cadrul Baroului Bucureşti şi o persoană fără calitate specială), pentru săvârşirea unor infracţiuni de trafic de influenţă, forma participaţiei penale fiind autoratul şi complicitatea”, a anunțat un comunicat al DNA.
Omul de afaceri Cătălin Hideg a formulat un denunț către DNA în care i-a acuzat pe generalii SRI Florian Coldea si Dumitru Dumbravă că i-ar fi cerut 600.000 de lei ca să-l scape cu o condamnare cu suspendare în dosarul instrumentat de Parchetul European. În acest caz, avocatul lui Hideg a fost Doru Trăilă. Dosarul în care sunt vizati Coldea, Dumbravă si Trăila este instrumentat de procuroarea DNA Mihaiela Iorga-Moraru.